
1. Introducere

 

Problematica muncii clandestine constituie o preocupare intensă a ţărilor dezvoltate, datorită impactului important pe care îl are asupra vieţii economice şi asupra sistemelor de protecţie socială. Aşa se explică faptul că mai toate statele vest europene au încercat prin intermediul unor legi speciale, să definească acest fenomen şi să-l stopeze, totodată, prin aplicarea unor sancţiuni severe. 

La nivel internaţional, Uniunea Europeană şi Organizaţia Internaţională a Muncii au emis o serie de rezoluţii şi recomandări privind statutul muncitorilor emigranţi, combaterea imigraţiei clandestine, rolul sistemelor de protecţie socială în lupta împotriva şomajului etc., toate făcând referire şi la munca ilegală sau clandestină, la cauzele şi efectele acesteia, precum şi la soluţiile care ar trebui adoptate.

Cartea Albă a Competitivităţii şi Muncii lansată de Comisia Europeană în 1993 sugera, printre altele, o lărgire a conceptului de muncă şi încuraja statele membre ale Uniunii Europene să faciliteze integrarea participanţilor la economia subterană în piaţa legală a muncii. În 1995-1997, prin programul de acţiune socială pe termen mediu, Comisia Europeană îşi anunţa intenţia de a provoca statele membre la o dezbatere pe tema muncii clandestine. Premergător Cărţii Albe amintite, s-au întocmit câteva studii şi rapoarte cu privire la tipologia muncii ilegale, care conţineau şi propuneri privind măsurile de combatere a acesteia.

Aşa cum vom vedea, există două dimensiuni ale problemei analizate şi anume: 

· pe de-o parte, clandestinitatea muncii poate fi privită ca rezultat al profitului indivizilor de pe urma sistemului şi ca subminare a solidarităţii în procesul economic şi social;

· iar pe de altă parte, ea poate fi efectul unei mai mari flexibilităţi pe piaţa muncii şi al unei adaptări mai lente la legislaţia în vigoare. 

În primul caz, intervenţia statelor trebuie orientată către sancţiuni, iar în cel de-al doilea caz, măsurile trebuie concentrate asupra prevenirii fenomenului, prin completarea lacunelor legislaţiei existente, astfel încât să exprime realităţile de pe piaţa muncii şi să reducă obligaţiile şi obstacolele.

Din cele de mai sus nu trebuie să se înţeleagă faptul că numai ţările membre ale Uniunii Europene sunt preocupate de amploarea şi efectele acestui fenomen. Organizaţia Internaţională a Muncii a înfiinţat o reţea informaţională privind munca emigranţilor în ţările central şi est europene. Scopul acesteia este de a examina problema migraţiei muncitorilor în regiune şi posibilităţile guvernelor de a-i face faţă. Anual au loc întâlniri pe această temă, prima fiind găzduită în mai 1996 de Ministerul Muncii din Ungaria. Unsprezece ţări din zonă au participat la întâlnire prin intermediul reprezentanţilor guvernelor, iar în martie 1997, la Bratislava, România s-a alăturat şi ea acestor state.

  

2. Analiza conceptului de muncă clandestină

2.1. Definirea şi amploarea fenomenului

Natura extrem de complexă a muncii clandestine face ca definirea conceptului să fie greu de formulat. Comunicatul Comisiei Europene de la Bruxelles, din 6 noiembrie 1998, asupra “muncii nedeclarate” arăta că nu există “munca ilegală într-un context economico-social complet necontrolat şi permisiv”. De aceea, anumite activităţi pot fi ilegale în anumite ţări şi legale în altele. Acelaşi document defineşte “munca nedeclarată”, adică munca “la negru” sau clandestină, ca fiind orice activitate remunerată, legală prin natura ei, dar nefăcută publică autorităţilor. Aşadar, în sfera acestor activităţi exercitate în afara prevederilor legale nu intră cele criminale sau cele care nu pot fi declarate autorităţilor publice.

Din cele de mai sus se poate observa că noţiunile de muncă ilegală (“illegal work”) şi muncă nedeclarată (“undeclared work”) sunt echivalente ca sens.

Pe de altă parte, legiuitorul francez, în încercarea de a clarifica sensul aceluiaşi concept, face distincţie între muncă ilegală şi muncă “la negru” sau clandestină. Mai mult decât atât, Legea nr.97-210 din 11 martie 1997 privind lupta împotriva muncii ilegale, dispune înlocuirea termenului de “clandestin”, din Codul muncii, cu acela de “dissimulé”.

Astfel, s-a considerat că, dacă vorbim de clandestinitatea muncii, nu facem decât să acoperim doar o parte din sfera noţiunii de muncă ilegală.

Pentru a veni în sprijinul celor de mai sus, trebuie arătat că noul Cod penal francez (modificat prin patru legi succesive: Legile nr.92-683-92-686), făcând referire la răspunderea penală a persoanelor juridice pentru infracţiunea de muncă ilegală, distinge în cadrul acesteia între muncă “la negru” sau clandestină, împrumutul ilicit de personal şi traficul de forţă de muncă, ajutorul dat imigranţilor ilegali pentru intrarea şi şederea în ţară etc. Aşadar, munca “la negru” nu este decât una dintre formele infracţiunii de muncă ilegală.

Codul muncii francez defineşte munca “la negru” ca fiind orice activitate parţial sau total ascunsă, cu scop lucrativ, de producţie, transformare, reparare sau prestare de servicii ori înfăptuirea de acte de comerţ de către orice persoană fizică sau juridică, care se sustrage în mod intenţionat obligaţiilor ce-i revin (ex.: înscrierea societăţii comerciale în Registrul Comerţului, depunerea unor declaraţii în faţa organismelor de protecţie socială sau a administraţiei financiare, în virtutea dispoziţiilor legislative în vigoare).

În afara activităţilor enunţate mai sus, caracterul clandestin al muncii mai poate rezulta şi din fapta întreprinderilor mici şi mijlocii care nu declară numărul muncitorilor angajaţi sau care menţionează în statul de plată un număr mai mic de ore lucrate.

În privinţa extinderii fenomenului, la nivelul Uniunii Europene s-au folosit o serie de metode pentru a estima cât din Produsul Intern Brut (PIB) este nedeclarat şi s-a ajuns la o medie de 7-16%, ceea ce ar echivala cu 10-28 milioane de lucrători sau cu 7-19% din totalul forţei de muncă declarate.

Estimările făcute cu privire la economia subterană variază, în mod semnificativ, în funcţie de metoda folosită. Comisia Uniunii Europene a putut identifica, totuşi, anumite grupe de ţări: pe de-o parte, există state în care economia subterană este estimată la 5% din PIB (ţările scandinave, Irlanda, Austria, Olanda), iar, pe de altă parte, în Italia şi Grecia aceasta este evaluată la mai mult de 20%. Între aceste două valori extreme se află Marea Britanie, Germania şi Franţa (11-12%) şi Belgia şi Spania, unde cifrele sunt ceva mai mari.

Problema extinderii fenomenului analizat mai poate fi privită şi din perspectiva sectoarelor economice afectate de acesta. Astfel, în ţările membre ale Uniunii Europene s-au identificat trei grupe de astfel de sectoare şi anume:

· sectoarele tradiţionale (agricultură, construcţii, livrări sau prestări de servicii la domiciliu). În general, micile afaceri sunt foarte greu de controlat, atât în ceea ce priveşte valoarea profitului obţinut, cât şi numărul angajaţilor; pe linie tradiţională, serviciile particulare sunt acceptate în mod tacit, iar pentru unele dintre ele nici măcar nu există slujbe formale, salarizate conform legii;

· serviciile de manufactură. Competiţia dintre acestea este dată cel mai des de costurile practicate. În sudul Europei, industria confecţiilor, cu posibilitatea lucrului la domiciliu, este cea mai afectată de munca “la negru”;

· sectoarele moderne, în care se folosesc mijloace electronice şi computere pentru executarea de servicii în diferite localităţi, fără a declara aceste activităţi în faţa autorităţilor. 

Această ultimă zonă a economiei implică din partea participanţilor la munca “la negru” o calificare specială şi, de aceea, este mai puţin afectată în comparaţie cu celelalte. În plus, s-ar putea nici să nu existe prevederi legale referitoare la acest tip de activităţi şi, odată ce ele iau o anumită amploare, devin parte a economiei propriu-zise.

Studiul Comisiei Uniunii Europene arată că nu există o imagine comună a statelor membre asupra extinderii fenomenului pus în discuţie, acesta prezentându-se destul de neomogen în cadrul fiecărei economii naţionale.

Astfel, în ţările scandinave, Olanda, Belgia, Franţa şi Marea Britanie există tendinţa ca munca “la negru” să fie practicată de tineri calificaţi, de regulă bărbaţi, în timp ce în Europa de Sud predomină numărul femeilor şi al imigranţilor clandestini. În Germania şi Austria imigranţii ilegali care participă la economia subterană sunt în număr mare, dar nu constituie un grup dominant.

 

2.2. Cauze

Principala raţiune pentru care angajaţii, cei care angajează şi întreprinzătorii particulari iau parte la economia subterană este de natură economică, întrucât acestora li se oferă posibilitatea de a-şi creşte veniturile şi de a evita plata impozitelor pe profit şi a contribuţiilor sociale. Pentru cei care angajează tendinţa este de a reduce costurile. 

Din punct de vedere istoric, avem de-a face cu trei factori care, împreună, dar în grade diferite, contribuie la existenţa muncii clandestine:

a) o cerere tot mai crescândă de servicii la domiciliu; aceste activităţi implică multă muncă fizică, dar o productivitate extrem de scăzută;

b) reorganizarea industriei şi a marilor firme prin dezintegrarea lor pe verticală, cu scopul de a face producţia mai flexibilă şi de a creşte capacitatea de inovare şi adaptare la fluctuaţiile pieţei;

c) răspândirea tehnologiei uşoare, de exemplu a computerelor personale, care oferă noi posibilităţi de lucru şi deschide noi zone în sfera prestării serviciilor.

Cauzele şi extinderea muncii clandestine variază în funcţie de diferitele aspecte instituţionale ale economiei fiecărei ţări:

· nivelul taxelor şi al contribuţiilor sociale. Atât pentru cel care angajează, cât şi pentru angajat, obligaţia de a plăti o taxă ridicată constituie o încurajare în vederea intrării în sfera economiei subterane;

· obligaţiile administrative şi de control. Birocraţia excesivă şi procedurile administrative încurajează nedeclararea în faţa autorităţilor a activităţilor executate, mai ales când din aceasta rezultă avantaje pentru cel în cauză;

· lacunele legislaţiei pieţei forţei de muncă. Recunoaşterea în mod limitativ de noi modalităţi de lucru (ex.: orele suplimentare; lucrul cu o jumătate de normă sau contractele temporare) poate determina existenţa muncii în afara prevederilor legale;

· structura industrială. În localităţile dominate de câteva companii mari, economia subterană este relativ neglijabilă, dar, la extrema cealaltă, acolo unde funcţionează un mare număr de firme mici, clandestinitatea muncii este dată nu numai de lucrătorii luaţi individual, ci mai degrabă de persoanele juridice;

· competitivitatea scăzută. Este cazul firmelor care funcţionează în sectoarele economice aflate în declin; acestea se văd nevoite să recurgă la economia subterană, căci, altfel, nu ar putea face faţă competitivităţii pieţei;

· acceptarea tacită a economiei subterane. Participarea la economia subterană, la nivel local, va fi adesea percepută ca un schimb de servicii sau asistenţă reciprocă, care nu mai trebuie făcută publică;

· existenţa unor avantaje. Fiecare individ alege dacă să se implice sau nu în munca “la negru”, făcând o analiză a costurilor, prin cântărirea avantajelor şi a dezavantajelor. Cu cât riscul de a lucra clandestin este mai mic, cu atât va fi mai uşor şi mai tentant de a face acest lucru.

 

2.3. Subiecţii muncii clandestine

În principiu, avem de-a face cu patru categorii de persoane şi anume:

· cei care deţin două sau mai multe slujbe. O mare parte din munca “la negru” este practicată de persoane care au deja o meserie. Capacitatea de a participa la economia subterană înseamnă de multe ori că individul nu face decât să răspundă la o cerere care presupune o anumită îndemânare sau o calificare specială;

· persoanele pasive din punct de vedere economic (studenţii, casnicele, persoanele pensionate înainte de împlinirea vârstei legale). Acestea, spre deosebire de primele, dispunând de mai mult timp liber, sunt mai tentate de a participa la economia subterană, iar acest lucru este valabil mai degrabă pentru acei indivizi care au mai lucrat în trecut;

· şomerii. Pe de-o parte, riscurile muncii clandestine sunt mai mari pentru această categorie de persoane, întrucât ei îşi pot pierde ajutorul de şomaj, dar, pe de altă parte, acestora li s-ar putea oferi o slujbă numai sub condiţia de a rămâne nedeclarată autorităţilor şi, ca atare, ei nu pot rezista tentaţiei, mai ales atunci când ajutorul de şomaj este foarte mic. Cu toate acestea, s-a ajuns la concluzia următoare: atâta vreme cât şomajul există, posibilităţile de a participa la economia subterană scad;

· naţionalii ţărilor Lumii a Treia. Este foarte greu de estimat în ce măsură imigranţii aflaţi ilegal pe teritoriul Europei participă la economia subterană. Pentru cei mai mulţi dintre aceştia, clandestinitatea muncii lor constituie o strategie de supravieţuire şi, de aceea, de multe ori, ei sunt angajaţi în condiţii pe care alţii nici nu s-ar gândi să le accepte. În plus, adesea ei sunt aduşi ilegal în ţările europene şi puşi să lucreze clandestin, fie în domeniul construcţiilor, fie, mai nou, în acela al prestării serviciilor.

 

 

2.4. Influenţa muncii clandestine asupra vieţii economice şi sociale

a) Efectele asupra protecţiei sociale şi finanţelor publice

Din perspectiva protecţiei sociale, munca la negru are o puternică influenţă asupra asigurărilor de sănătate şi asupra drepturilor privind pensia. Totodată, în cazul asigurării împotriva accidentelor la locul de muncă, cei care nu fac publică activitatea lor rămân descoperiţi.

În general, în toate ţările europene, regimul finanţelor publice are de suferit de pe urma clandestinităţii muncii şi a pierderii taxelor şi a impozitelor pe venituri, ceea ce înseamnă de fapt o reducere a numărului de servicii pe care statul le poate oferi. Avem de-a face astfel cu un adevărat cerc vicios, deoarece guvernul va creşte taxele în scopul asigurării serviciilor publice, iar aceasta constituie un nou motiv de nedeclarare a muncii prestate.

b) Impactul în plan social

Aşa cum am mai arătat, asigurările de sănătate şi drepturile privind pensia depind de contribuţiile sociale făcute. Cei care deţin o a doua slujbă sunt întotdeauna acoperiţi de sistemul asigurărilor sociale, ca urmare a faptului că slujba principală se desfăşoară în conformitate cu prevederile legale. În ţările în care asigurarea privind sănătatea şi/sau dreptul la pensie se aplică tuturor cetăţenilor, cei ce lucrează clandestin sunt în mod automat asiguraţi şi ei. În ţările în care asigurarea depinde de contribuţiile sociale, fie pentru fondul de pensii, fie pentru sănătate, cei care nu declară munca lor, dar care iau şi o pensie de urmaş, vor fi şi ei acoperiţi. În aceste ţări, celelalte persoane care lucrează în afara prevederilor legale, inclusiv imigranţii ilegali, nu vor fi asigurate.

Acei indivizi care nu fac publică activitatea lor în faţa autorităţilor şi care nici nu deţin o slujbă în mod formal, suportă şi alte consecinţe şi anume, ei renunţă la beneficiile pe care le-ar avea de pe urma unei munci legale, salarizate, de exemplu: specializarea în domeniu, măririle de salariu, sentimentul de apartenenţă la o întreprindere anume. Aceştia vor fi blocaţi în activitatea lor clandestină şi vor avea dificultăţi atunci când se pune problema găsirii unei alte slujbe.

c) Influenţa asupra competitivităţii

Dacă munca “la negru” scade costurile unei firme, în mod implicit afectează şi condiţiile privind competitivitatea, atât pe plan internaţional, cât şi între firme, la nivel naţional. Cu toate acestea, trebuie făcută distincţia între cele două cazuri. La nivel internaţional, comerţul este afectat de o întreagă serie de factori; de vreme ce munca “la negru” este doar o parte a muncii în general, iar costul muncii este doar unul din factorii care intră în joc, putem presupune că rolul negativ al muncii clandestine în acest caz este minimal.

Oricum, sectorul comercial este mai puţin afectat de clandestinitatea muncii, decât sectorul prestării serviciilor.

 

 

3. Măsuri de combatere

 3.1 Tipologia măsurilor

Comunicatul Comisiei Europene asupra muncii clandestine, din 6 noiembrie 1998, arăta că, dacă privim problema discutată ca fiind rezultatul profitului indivizilor sau persoanelor juridice de pe urma sistemului, atunci atenţia autorităţilor trebuie orientată către sancţiuni şi concentrată asupra respectării regulilor, asupra favorizării sistemelor în care dreptul la beneficiile protecţiei sociale este strâns legat de contribuţiile făcute efectiv şi asupra campaniilor de publicitate prin care să se sublinieze comportamentul antisocial şi faptul că frauda fiscală produce pagube tuturor.

Dacă fenomenul muncii clandestine este privit ca o nouă formă de lucru sau ca o rezultantă a unei adaptări lente a legislaţiei existente la schimbări, atunci măsurile trebuie să se concentreze asupra prevenirii, prin:

· liberalizarea pieţei de produse şi a celei de servicii şi prin simplificarea procedurilor de întemeiere a micilor afaceri;

· favorizarea structurării unor sectoare şi recunoaşterea de noi ocupaţii şi competenţe;

· adaptarea legislaţiei muncii la noile tipuri de meserii;

· reforma sistemului de protecţie socială, care trebuie să ocrotească toate categoriile de lucrători, pe şomeri, pe cei care nu dispun de asigurări medicale etc.;

· reducerea taxelor, atât pentru cel care angajează, cât şi pentru angajat şi a ratelor T.V.A.-ului pentru serviciile care presupun o muncă intensivă.

Măsuri legislative

Mai toate statele membre ale Uniunii Europene au acordat o atenţie sporită legislaţiei privind sancţiunile pentru încălcarea regulilor privind taxele, contribuţiile sociale şi frauda fiscală, cu scopul de a preveni munca ilegală. Totodată, s-au operat măsuri în legislaţia pieţei forţei de muncă, pentru a încuraja desfăşurarea activităţilor în condiţiile legii. Alte măsuri legislative au avut în vedere taxele şi impozitele şi posibilităţile de reducere a acestora (rata taxelor încasate pe venit a crescut, în ţările Uniunii Europene, de la 35%, în 1981, la 42% în 1995).

Toate aceste măsuri nu au un impact semnificativ prin ele însele, ci trebuie însoţite de un control riguros. Metodele de control variază de la un stat la altul: în statele în care lucrătorii se asociază în sindicate, acestea din urmă efectuează controlul amintit, în timp ce în alte ţări rolul inspectoratelor muncii este mai important.

Campaniile de control, ca măsuri preventive, s-au făcut adesea cu participarea atât a autorităţilor financiare, cât şi a celor care răspund de piaţa forţei de muncă, observându-se, nu de puţine ori, efecte pozitive.

Campaniile de publicitate

Unele ţări vest-europene au recurs chiar la campanii publicitare împotriva muncii clandestine, prin care se arăta că toţi fac parte dintr-o societate de la care primesc şi la care trebuie să contribuie. Sloganul german “illegal ist unsozial” poate fi privit ca o încurajare generală a populaţiei în declararea oricărei activităţi prestate.

Subvenţiile şi reducerea cheltuielilor

În Europa de Nord, în abordarea problemei legate de nedeclararea muncii efectuate, atenţia legiuitorului s-a focalizat asupra subvenţiilor şi scăderii taxelor pentru anumite servicii, precum şi asupra încurajării cetăţenilor de a apela la munca formală şi nu la cea clandestină, mai ales pentru serviciile la domiciliu. Reducerea taxelor şi acordarea de subvenţii pentru renovarea şi îmbunătăţirea locuinţelor au avut efecte pozitive, determinându-i pe cei care munceau ilegal în acest domeniu să declare activitatea lor. În Danemarca, Finlanda şi Germania s-au introdus, în acelaşi scop, subvenţii pentru serviciile la domiciliu (curăţenie şi grădinărit); acestea sunt acordate de stat, ca parte a remuneraţiei primite, statul asigurându-se, totodată, că aceste activităţi vor fi declarate şi, ca atare, taxate.

Măsurile furnizorilor de servicii

Bunăoară, facilităţile create pentru îngrijirea copiilor în anumite ţări au eliminat această activitate din sfera celor nedeclarate. De asemenea, liberalizarea pieţelor de produse şi servicii a acţionat în favoarea declarării anumitor activităţi. Recomandarea Comisiei Europene privind simplificarea şi îmbunătăţirea condiţiilor de întemeiere a unei afaceri a recunoscut constrângerile impuse de imperativele administrative şi legale şi, de aceea, a stabilit unele măsuri de reducere a obligaţiilor administrative impuse persoanelor juridice nou create.

Măsuri referitoare la naţionalii ţărilor Lumii a Treia

În Franţa, legiuitorul a introdus măsuri de control, iar în Marea Britanie, din 1996, cei care angajează sunt obligaţi să se asigure că angajaţii sunt rezidenţi ai statului şi că au drept de muncă. Acelaşi tip de reglementări au fost introduse în Olanda în anii’90.

Consiliul Europei a adoptat, la rându-i, două recomandări, având ca temă lupta împotriva muncii clandestine: Recomandarea din 22 decembrie 1995 privind armonizarea mijloacelor de combatere a imigraţiei ilegale şi a muncii clandestine şi îmbunătăţirea mijloacelor de control şi Recomandarea din 27 septembrie 1996, cu referire la combaterea muncii ilegale prestate de naţionalii ţărilor Lumii a Treia.

Aceasta din urmă susţine că măsurile pentru combaterea angajării ilegale şi exploatării naţionalilor din ţările Lumii a Treia trebuie completate cu măsuri de promovare a integrării străinilor stabiliţi legal şi angajaţi în mod legal pe teritoriul statelor membre, garantându-le, totodată, condiţii prielnice de acces la formarea profesională.

Consiliul Europei recomandă guvernelor statelor membre să aplice următoarele principii privind combaterea angajării ilegale a naţionalilor ţărilor Lumii a Treia:

· cetăţenii acestor ţări să deţină o autorizaţie de rezidenţă şi una prind dreptul la muncă;

· activitatea prestată, locul şi durata muncii trebuie să corespundă efectiv cu autorizaţia dată de statul respectiv;

· angajarea persoanelor care nu deţin această autorizaţie este interzisă şi atrage sancţiuni administrative şi/sau penale;

· sancţiunile trebuie aplicate celor care încurajează, facilitează sau promovează munca ilegală;

· traficul de forţă de muncă organizat de persoane care acţionează pe cont propriu sau în reţele trebuie să constituie infracţiune şi să atragă pedepse penale şi/sau administrative;

· adoptarea de măsuri necesare coordonării activităţii serviciilor sau autorităţilor competente cu obiectivul combaterii muncii ilegale şi exploatării naţionalilor ţărilor Lumii a Treia.

 

3.2 Legislaţia internă a unor state membre ale Uniunii Europene

FRANŢA

Aşa cum am mai precizat în Secţiunea 2.1, conceptul de “muncă la negru” l-a preocupat în mod deosebit pe legiuitorul francez, aşa încât acesta apare nu numai în Codul muncii sau în Codul penal, ci şi în legi speciale, precum Legea 97-270 din 11 martie 1997, cu privire la lupta împotriva muncii ilegale. După cum am văzut însă, noţiunea de muncă ilegală are pentru francezi o accepţiune mult mai largă, incluzând-o şi pe cea de “muncă la negru” sau clandestină. Mai mult chiar, pentru a nu crea confuzii, legiuitorul francez a preferat termenul de “dissimulé” aceluia de “clandestin”.

Noile dispoziţii legale în materie au drept obiect principal introducerea în arsenalul represiv, a responsabilităţii penale a persoanelor juridice. Codul penal francez, prin art.121-2, consacră acest principiu al responsabilităţii penale a persoanelor juridice. Acest principiu nu este, cum era şi firesc, aplicabil tuturor infracţiunilor, dar era natural ca una dintre primele aplicaţii ale acestor noi dispoziţii de drept special să privească munca ilegală. În realitate, însă, dezbaterea asupra responsabilităţii penale a persoanelor juridice a apărut la începutul secolului, o dată cu dezvoltarea afacerilor şi comiterea de infracţiuni în cadrul activităţilor întreprinderilor. Dreptul muncii şi dreptul penal al afacerilor au fost considerate întotdeauna domenii privilegiate pentru care această responsabilitate avea vocaţia de a fi pusă în practică.

Dispoziţiile Codului muncii reprimă munca ilegală (în accepţiunea largă a termenului), sancţionând nerespectarea regulilor de drept al muncii, dar şi comportamentele frauduloase, surse ale unei concurenţe neloiale între persoanele juridice.

Înainte de toate, trebuie menţionat faptul că responsabilitatea persoanei juridice nu poate fi aplicată decât dacă infracţiunea a fost comisă de un individ care a acţionat în numele acesteia. Este vorba, cu alte cuvinte, de o “criminalitate de împrumut”. În cazul în care avem de-a face cu ascunderea numărului de salariaţi, de pildă, se va reproşa simultan persoanei fizice şi celei juridice că nu au procedat la declararea prealabilă a numărului de angajaţi şi că au ascuns în mod conştient o parte din personal. Cu toate acestea, Codul penal permite urmărirea doar a persoanei juridice.

Art.121-2 din Codul penal prevede, totuşi, condiţii precise de aplicare a principiului amintit: infracţiunea să fie comisă, în numele persoanei juridice, de către organele sale sau de propriii reprezentanţi.

Referitor la sancţiunile aplicabile persoanelor juridice, acestea sunt adaptate la acest tip de infracţiune, iar noul Cod penal le enumeră limitativ:

a. amenda, care reprezintă de cinci ori cuantumul pedepsei pecuniare stabilite pentru persoana fizică, pentru aceeaşi infracţiune;

b. dacă legea prevede, se vor aplica sancţiunile prevăzute în art.131-39 Cod penal: dizolvarea persoanei juridice; supravegherea judecătorească; închiderea uneia sau mai multor unităţi care au servit la comiterea faptelor incriminate.

Aceste sancţiuni pot fi aplicate fie alternativ, fie cumulativ.

Relativ la persoanele fizice, legea prevede următoarele pedepse:

a. interzicerea exercitării, direct sau indirect, timp de cel mult cinci ani, a activităţii profesionale în temeiul căreia frauda a fost comisă;

b. excluderea de pe pieţele publice timp de cel mult cinci ani;

c. confiscarea lucrurilor care au servit la comiterea infracţiunii sau a acelora care au fost produse în aceste condiţii.

GERMANIA

Legea din 26 iulie 1994 cu privire la lupta împotriva muncii clandestine subliniază faptul că această problemă este prioritară în Germania.

Legiuitorul german a folosit sintagma de “muncă la negru”, înţelegând prin aceasta fie angajarea unei persoane fără a declara acest lucru autorităţilor competente sau organismelor sociale, fie exercitarea unei profesii în mod independent, fără declararea prealabilă sau înscrierea în registrul profesional. Totodată, este vinovat de aceeaşi infracţiune şi cel care încheie un contract cu o persoană despre care ştie că a săvârşit una din faptele precedente sau cu o întreprindere despre care ştie sau ar trebui să ştie că foloseşte muncitori străini fără drept de muncă.

Nici una dintre aceste acţiuni nu este reprimabilă decât în cazul în care serviciile prestate au un volum important. Acele activităţi prestate din complezenţă sau în virtutea relaţiilor de vecinătate sunt excluse din sfera de aplicare a legii.

Aceeaşi dispoziţie legală a prevăzut şi mijloacele de prevenire a muncii clandestine. Este interzisă, aşadar, publicitatea prin orice mijloace pentru prestarea serviciilor, fără a fi înmatriculat, în prealabil, această activitate într-un registru profesional. Organizaţiile profesionale pot cere întreprinderilor de telecomunicaţii transmiterea numelui şi adreselor abonaţilor care fac publicitate pentru asemenea servicii, indicând doar numărul lor de telefon.

Amenzile pentru “munca la negru” se ridică la 100.000 mărci germane şi ele sunt plătite de cei care furnizează servicii în mod ilegal şi de cel care le execută. Publicitatea pentru prestările realizate clandestin este pasibilă de o amendă mai mare de 10.000 mărci germane, datorată de cel care oferă serviciile, dar şi de editorul sau de directorul de publicitate.

Cei care încalcă grav legile în domeniu pot fi sancţionaţi cu excluderea timp de doi ani de pe pieţele publice. Această excludere poate privi fie întreprinderile care sunt indirect vinovate de încălcarea legii privind “munca la negru”, adică acelea care contractează în cunoştinţă de cauză cu întreprinderi aflate ele însele în ilegalitate, fie persoanele care au angajat pe cineva în mod ilegal ori s-au abţinut de la vărsarea cotizaţiilor sociale şi, ca urmare, au primit o pedeapsă cu închisoarea până la trei luni sau mai mare de 80 de zile ori o amendă mai mare de 5.000 mărci germane.

BELGIA

Legea din 23 martie 1994 cu privire la măsurile împotriva “muncii la negru” şi-a propus mărirea amenzilor administrative şi a sancţiunilor penale pentru încălcarea dispoziţiilor de drept social. 

În paralel, Decretul regal din 30 martie 1994 a introdus în reglementarea referitoare la şomaj sancţiuni mai severe pentru patronii vinovaţi de fraudă. La doi ani de la intrarea în vigoare a acestor dispoziţii, “munca la negru” era echivalentul a 15% din P.I.B., deci rezultate spectaculoase nu au existat.

În ceea ce priveşte definiţia muncii clandestine, legislaţia belgiană nu o formulează nicăieri, deşi sintagma apare în mai multe texte legislative.

În scopul combaterii muncii ilegale, legea din 23 martie 1994 a introdus “cartea de identitate socială” şi în celelalte sectoare, nu numai în construcţii. Această “carte” este un document emis de patron angajatului şi trebuie să conţină numele şi prenumele acestuia, data şi locul naşterii, numărul de asigurare socială, numărul cărţii de identitate socială şi durata validităţii.

Tot în materia prevenirii “muncii la negru”, în 1996 s-a făcut o evaluare a procedurilor de control existente, precum coordonarea şi codificarea reglementărilor de drept al muncii, cu scopul de a ajunge la o legislaţie comprehensibilă şi transparentă. Evaluarea procedurii vizează, în particular, împiedicarea întreprinderilor de a recurge la serviciile “falşilor lucrători independenţi”. În Belgia, proporţia lucrătorilor independenţi se ridică la mai mult de 15%, în timp ce în majoritatea ţărilor europene ea este de 10%.

Pe data de 13 mai 1996, în cadrul unei mese rotunde organizate pe tema luptei împotriva muncii clandestine, s-a propus efectuarea unui control sistematic asupra lucrătorilor independenţi care obţin mai mult de jumătate din cifra lor de afaceri de la acelaşi client. Tot în urma acestor acţiuni a fost adoptat dispozitivul agenţiilor locale pentru muncă. Aceste agenţii sunt însărcinate cu evidenţa şomerilor de lungă durată şi punerea acestora în relaţie cu cei care au nevoie de anumite servicii, care nu pot fi oferite de piaţa tradiţională a muncii. Şomerul poate, astfel, presta 45 de ore de muncă pe lună, fiind remunerat cu 150 franci belgieni pe oră, ceea ce corespunde unui venit lunar maximal de 1.000 franci belgieni, complementar alocaţiei de şomaj. Şomerul va fi retribuit prin cecuri în valoare de 200-300 franci pe oră, patronul beneficiind, în schimb, de o reducere a impozitului pe profit. Cel dintâi nu poate refuza oferta celui din urmă, fără să fie sancţionat cu suspendarea dreptului la alocaţia de şomaj, la început pentru patru săptămâni şi, în caz de recidivă, pentru maximum şase luni. 

În vederea sancţionării fraudelor în materie de şomaj, pedepsele penale şi amenzile administrative au fost înăsprite. S-a dispus, totodată, coordonarea serviciilor de inspecţie socială, punându-se accent pe o mai mare implicare şi o mai bună informare a funcţionarilor care se ocupă cu problemele legate de muncă.

Pentru a simplifica descoperirea fraudelor, miniştrii muncii şi justiţiei şi-au anunţat intenţia de a iniţia o colaborare cu comisiile paritare din fiecare ramură profesională, precum şi de a facilita cooperarea între tribunalele corecţionale şi tribunalele muncii. În acelaşi timp, se va elabora şi un cod deontologic al patronilor, inspectorilor şi secretariatelor sociale.

DANEMARCA

Aproximativ 10% din populaţia Danemarcei practică “munca la negru”. Reforma fiscală din 1993 prevede, în special, reducerea impozitelor pe venit de la 52% la 38% pentru veniturile mici şi de la 68% la 58% pentru veniturile mai mari. 

Lupta împotriva muncii clandestine este unul din obiectivele acestei reforme fiscale, chiar dacă aceasta din urmă vizează, în principiu, relansarea consumului. În 1994, guvernul a propus un plan de ajutorare a întreprinderilor din sectorul serviciilor la domiciliu, a cărui aplicare să fie condiţionată de înscrierea lor pe lista celor supuse T.V.A.-ului şi de asigurarea lor pentru daunele pe care le-ar putea produce în timpul propriilor activităţi. Ajutorul constă într-o subvenţie vărsată la întreprinderea prestatoare de servicii. Subvenţia, fixată la cel mult 85 de coroane pe oră, nu poate excede o dată şi jumătate preţul plătit de client şi se acordă pe baza facturilor achitate de acesta.

Planul de ajutorare, a cărui durată a fost fixată la doi ani, a făcut obiectul mai multor evaluări administrative. Reînnoirea sa definitivă s-a adoptat de Parlament la 31 mai 1996. Noua lege prevede, în special, limitarea subvenţiei la 50% din suma înscrisă în factură.

OLANDA

În urma mai multor anchete recente, s-a constatat că “munca la negru” în această ţară reprezintă echivalentul a 250.000 de lucrători cu normă întreagă. Experienţa franceză şi cea belgiană, au fost analizate de legiuitorul olandez, mai ales după ce organizaţiile patronale propuseseră aplicarea lor şi în Ţările de Jos.

În Olanda, majoritatea opiniilor cu privire la reducerea muncii clandestine exclud recursul la dispoziţiile juridice. Aceste metode sunt socotite extrem de costisitoare şi fără prea mare eficacitate.

După unii analişti, cea mai bună soluţie ar consta în reducerea taxelor T.V.A.-ului asupra bunurilor sau serviciilor a căror producere sau furnizare presupune o utilizare importantă a forţei locale de muncă.

Legea asupra abuzului de ajutoare sociale din 1 ianuarie 1997 este, în egală măsură, un mijloc de luptă împotriva muncii clandestine: beneficiarii ajutorului de şomaj care nu îşi îndeplinesc obligaţiile (de ex.: refuză să urmeze un stagiu de pregătire sau nu-şi caută mai insistent o slujbă) îşi pot vedea drepturile suprimate.

MAREA BRITANIE

În Marea Britanie, “munca la negru” nu reprezintă acelaşi avantaj pentru patron ca în ţările în care există un salariu minim. Aici nu se mai pune problema garanţiilor pe care le oferă sistemul de protecţie socială.

Lupta împotriva muncii clandestine îi vizează mai degrabă pe lucrători decât pe patroni. Deşi ministrul muncii şi cel al protecţiei sociale dispun de brigăzi de anchetă, nu s-a întreprins nici o acţiune la nivel naţional împotriva patronilor care angajează muncitori “la negru”.

În afara operaţiunilor de control efectuate de inspectorii ministrului protecţiei sociale, din august 1996 s-a înfiinţat un număr de telefon gratuit, deschis de luni până vineri, între 8,30 şi 18,30; contribuabilii sunt rugaţi să sune la direcţia locală a Ministerului protecţiei sociale pentru a da informaţii despre persoanele pe care le-ar bănui că practică munca ilegală.

În 1995, “Jobseekers Act” prevedea vărsarea unei noi alocaţii în beneficiul şomerilor aflaţi în căutarea unei slujbe. În realitate, vechiul sistem era considerat încurajator pentru “munca la negru”, în măsura în care orice sumă mai mare de 5 lire pe săptămână câştigată de şomer era automat scăzută din ajutorul social la care avea dreptul. În aceste condiţii, multe persoane preferau să lucreze clandestin, rămânând, totodată, înscrişi în şomaj.

Legea din 1995 acordă o nouă alocaţie doar acelor şomeri care au semnat un angajament de căutare a unei slujbe. Pentru a-i încuraja să accepte o muncă salariată, legea prevede că cei care găsesc de lucru cu jumătate de normă, după o perioadă de inactivitate de cel puţin trei luni, îşi vor păstra primele 5 lire din veniturile săptămânale, continuând să primească noua alocaţie de şomaj şi alte sume, dacă este cazul.

Spre deosebire de prima lege, “Jobseekers Act” a coincis cu o scădere a şomajului.

 

3.3 România – măsuri legislative

Cartea Albă pentru pregătirea ţărilor asociate din Europa Centrală şi de Est pentru integrarea în piaţa internă a Uniunii Europene recomandă statelor candidate să transpună reglementările comunitare în dreptul naţional şi să le aplice.

Totodată, Acordul de Asociere a României la Uniunea Europeană subliniază aceeaşi idee a necesităţii armonizării legislaţiei noastre cu cea comunitară, iar în art.70 sunt enumerate o serie de domenii în care trebuie să se intervină, printre care şi protecţia forţei de muncă şi a locurilor de muncă, securitatea socială, regulile de concurenţă.

La rândul său, Comunicatul Comisiei Europene din 29.06.1998 privind acest Acord, în punctul 3.7 arată că ţara noastră trebuie să finalizeze noua lege privind statutul străinilor, lege care îşi propune să combată în special imigraţia clandestină, munca ilegală şi expulzarea emigranţilor în situaţie ilegală.

În România, munca ilegală sau clandestină nu este reglementată printr-o lege specială, dar noul Proiect de lege privind unele măsuri de protecţie a persoanelor încadrate în muncă face referire la sancţiunile prevăzute pentru cei care îşi încalcă obligaţiile în acest domeniu.

Prin Legea nr.83/1995 au fost reglementate unele obligaţii ale angajaţilor, de natură a garanta stabilirea şi plata drepturilor salariale, plata contribuţiilor la fondul de şomaj, precum şi la asigurările sociale. Cum în ultima perioadă încadrarea în muncă, în special în sectorul privat, se face tot mai frecvent cu încălcarea legii, acest sistem trebuia îmbunătăţit. De aceea, a fost iniţiat noul proiect de lege, aprobat de Senatul României în şedinţa din 16 martie 1999.

Propunerile noii legi se referă, în principal, la următoarele:

· stabilirea unor mijloace juridice de natură să asigure respectarea prevederilor legale privind încadrarea personalului în baza unor contracte individuale de muncă întocmite în formă scrisă;

· stabilirea unor măsuri administrative adecvate, care să asigure evidenţa muncii prestate şi să permită organelor competente să controleze aceste sector;

· stabilirea unor mijloace juridice eficiente, care să faciliteze încasarea contribuţiei prevăzute de lege la asigurările sociale şi la fondul de şomaj şi datorate de persoanele fizice şi juridice care folosesc munca salariată;

· stabilirea unor sancţiuni severe, inclusiv a unor sancţiuni penale, de natură să descurajeze persoanele fizice sau juridice de a folosi munca salariată în alte condiţii decât cele legale sau de a nu-şi onora obligaţiile prevăzute de lege, referitoare la plata contribuţiei pentru asigurărilor sociale şi ajutorul de şomaj.

De realizarea măsurilor propuse va răspunde Ministerul Muncii şi Protecţiei Sociale, precum şi serviciile publice descentralizate ale acestuia, direcţiile generale de muncă şi protecţie socială.

Noua lege prevede condiţiile în care se încheie contractele individuale de muncă şi convenţiile civile de prestări servicii, obligaţiile angajatorilor şi ale angajaţilor privind plata salariilor, a contribuţiilor la asigurările sociale şi la fondul de şomaj.

Capitolul al treilea face referire la răspunderea juridică a angajatorului pentru nerespectarea obligaţiilor ce-i revin. Astfel, art.15 stipulează că fapta angajatorului de a primi la muncă persoane pentru care nu au fost întocmite contracte individuale de muncă ori convenţii civile constituie contravenţie şi se sancţionează cu amendă de la 5.000.000 lei la 10.000.000 lei. De asemenea, constituie contravenţie şi se sancţionează cu amendă de la 4.000.000 lei la 8.000.000 lei neîntocmirea sau întocmirea defectuoasă a registrului de evidenţă a persoanelor care prestează munca în baza unei convenţii civile.

În cazul săvârşirii repetate de către angajatorii societăţii comerciale a contravenţiilor arătate mai sus, direcţiile generale de muncă şi protecţie socială vor solicita radierea persoanei juridice din Registrul Comerţului.

Totodată, încălcarea repetată de către angajator a prevederilor legii, constând în neîndeplinirea obligaţiilor referitoare la încadrarea în muncă a persoanelor, precum şi la transmiterea obligatorie a unor date către direcţiile generale de muncă şi protecţie socială, prin care s-a urmărit acordarea unor venituri sub nivelul salariului mediu garantat pe ţară, precum şi sustragerea de la plata contribuţiilor la asigurările sociale sau la fondul de şomaj constituie infracţiune şi se pedepseşte cu închisoare de la 6 luni la 1 an sau cu amendă.

Încasarea de către angajator de la salariaţi a contribuţiei datorate, potrivit legii, pentru pensia suplimentară, a contribuţiei de 1% pentru fondul de şomaj, precum şi a contribuţiei datorate pentru asigurările sociale de sănătate şi nedepunerea acestora în termen de 15 zile, în conturile stabilite, constituie infracţiune şi se pedepseşte cu închisoare de la 3 la 6 luni sau cu amendă.

 

 4. CONCLUZII

După cum am văzut, munca ilegală sau clandestină se face vinovată, alături de alţi factori, de producerea unor disfuncţionalităţi în cadrul pieţei forţei de muncă, a celei de produse şi servicii şi poate duce la subminarea finanţelor, a asigurării protecţiei sociale şi a serviciilor publice.

Dacă ar fi să vorbim despre o tipologie a muncii clandestine, din datele prezentate putem conchide că există două feluri de muncă ilegală: 

· pe de-o parte, avem de-a face, în principiu, cu o evaziune a taxelor şi contribuţiilor sociale, provocată, de regulă, de cei care deţin o a doua slujbă; 

· iar, pe de altă parte, există un fel de muncă nedeclarată “organizată”, care încalcă legislaţia muncii. Asupra celei de-a doua categorii tind să se concentreze cei care fac politica pieţei muncii.

Deşi amploarea fenomenului care a constituit obiectul acestui studiu variază de la un stat la altul, de la o economie la alta, de cele mai multe ori, măsurile adoptate coincid în ceea ce priveşte natura lor. O strategie care să aibă impactul dorit asupra muncii nedeclarate, ar trebui să combine toate tipurile de măsuri enunţate mai sus şi care, de altfel, au fost propuse de Consiliul Europei statelor membre, printr-o serie de recomandări, rezoluţii şi directive:

· Recomandarea din 27 septembrie 1996 privind combaterea angajării ilegale a naţionalilor din ţările Lumii a Treia;

· Rezoluţia din 2 decembrie 1996 relativă la rolul sistemelor de protecţie socială în lupta împotriva şomajului;

· Recomandarea din 22 decembrie 1995 cu privire la armonizarea mijloacelor de combatere a imigraţiei ilegale şi a muncii clandestine;

· Directiva 91/533 referitoare la obligaţia patronului de a informa lucrătorul asupra condiţiilor aplicabile contractului sau raportului de muncă.

La acestea se mai adaugă şi dispoziţiile convenţiilor şi recomandărilor Organizaţiei Internaţionale a Muncii privitoare la protecţia muncitorilor imigranţi aflaţi legal pe teritoriul unei ţări străine.

Acest studiu s-a vrut a fi o analiză a fenomenului muncii clandestine în ţările membre ale Uniunii Europene şi, ca atare, nu trebuie trasă concluzia că munca ilegală are o dimensiune neglijabilă în celelalte state central şi esteuropene. În acest din urmă grup de state, amploarea economiei subterane este mai greu de estimat din punct de vedere metodologic, tocmai din cauza transformărilor care au avut loc în ultima vreme. Cu toate acestea, statisticile de la începutul anilor ’90 arătau că în Polonia economia subterană era echivalentul a 10 - 30% din P.I.B., iar în Ungaria 25% din P.I.B., aceste date oficiale subestimând, însă, în mod serios, adevăratele valori.

Fie că avem în vedere studiile efectuate asupra ţărilor membre ale Uniunii Europene, fie că luăm în considerare estimările făcute de experţii O.C.D.E., putem spune că munca ilegală sau clandestină s-a amplificat în ultimele decenii, devenind o problemă serioasă pentru fiecare economie în parte.

 

 5. A N E X Ă:

Statistici privind munca ilegală în unele ţări europene

 

AUSTRIA

Caracteristicile muncitorilor clandestini:

· o zecime din populaţia lucrătoare au o activitate paralelă (o a doua slujbă);

· autorităţile şi-au focalizat atenţia mai mult asupra muncii clandestine prestate de imigranţi.

Munca ilegală distribuită pe sectoare:

· 40% în construcţii;

· 16% în alte întreprinderi de comerţ şi industrie;

· 16% în sectorul prestărilor de servicii;

· 13% în industria divertismentului;

· 15% în alte sectoare.

Măsuri:

· controlul efectuat de inspectorii muncii;

· simplificarea regulilor privind activităţile comerciale şi industriale;

· simplificarea procedurilor administrative.

 

BELGIA

Caracteristicile lucrătorilor clandestini:

· de regulă, sunt bărbaţi tineri slab sau semicalificaţi.

Munca ilegală distribuită pe sectoare:

· sectorul livrărilor;

· industria construcţiilor;

· sectorul textil;

· transport;

· servicii la domiciliu;

· agricultură (cules).

Măsuri:

· măsuri legale;

· extinderea serviciilor de inspecţie;

· un control mai serios al anumitor sectoare ale industriei;

· creşterea amenzilor;

· scăderea costurilor muncii.

 

DANEMARCA

Caracteristicile lucrătorilor clandestini:

· muncitori calificaţi şi necalificaţi;

· studenţi;

· bărbaţi (de două ori mai mulţi decât femeile).

Munca nedeclarată distribuită pe sectoare:

· 33% în construcţii;

· 50% în sectorul serviciilor private (curăţenie, grădinărit, baby-sitting, reparaţii auto etc.)

Măsuri:

· înăsprirea sancţiunilor prevăzute de legile fiscale;

· subvenţii pentru repararea locuinţelor şi pentru serviciile consumatorului;

· un control mai riguros exercitat de autorităţile pieţei muncii şi de cele financiare.

 

FINLANDA

Caracteristicile lucrătorilor clandestini:

· bărbaţi tineri, calificaţi.

Munca nedeclarată distribuită pe sectoare:

· construcţii;

· distribuirea de bunuri;

· servicii imobiliare.

Măsuri:

· subvenţii pentru servicii speciale la domiciliu;

· un control mai eficient privitor şi la şomaj;

· modificări ale legislaţiei relative la munca atipică;

· colaborarea cu industria şi comerţul;

· reducerea birocraţiei.

 

FRANŢA

Caracteristicile lucrătorilor clandestini:

· naţionali;

· imigranţi legali;

· imigranţi ilegali.

Repartizarea muncii nedeclarate pe sectoare:

· 60% în sectorul prestării serviciilor (în principal, hoteluri, cafenele, restaurante);

· 27% în industria construcţiilor;

· 13% alte sectoare.

Măsuri:

· introducerea unui sistem de evidenţă a serviciilor;

· intensificarea controlului efectuat de inspectori ai muncii;

· extinderea competenţei autorităţilor şi în domeniul muncii ilegale;

· cooperarea între autorităţile pieţei muncii şi celelalte componente ale administraţiei;

· agravarea sancţiunilor;

· simplificarea procedurilor pentru muncitorii sezonieri din agricultură.

 

GERMANIA

Caracteristicile lucrătorilor clandestini:

· imigranţi ilegali;

· cei care deţin o a doua slujbă;

· cei care muncesc doar “la negru”.

Repartizarea muncii nedeclarate pe sectoare:

· construcţii;

· transport de persoane sau de bunuri;

· servicii de curăţătorie;

· divertisment;

· artă;

· cultură.

Măsuri:

· noi măsuri de control;

· creşterea amenzilor;

· campanii de informare (“illegal ist unsozial”).

  

GRECIA

Caracteristicile lucrătorilor clandestini:

· imigranţi legali şi ilegali;

· pensionari;

· casnice;

· tineri interesaţi, în genere, de slujbele sezoniere.

Distribuirea muncii nedeclarate pe sectoare:

· sectoarele cu posibilitatea lucrului la domiciliu;

· turism;

· servicii la domiciliu;

· transport.

Măsuri:

· măsuri legale;

· creşterea amenzilor;

· reforma fiscală menită să reducă posibilităţile de evaziune fiscală.

 

ITALIA

Caracteristicile lucrătorilor clandestini:

· cei care lucrează pe timp de noapte;

· tinerii;

· femeile;

· pensionarii.

Munca nedeclarată distribuită pe sectoare:

· agricultură;

· construcţii;

· sectorul serviciilor private;

· croitorie.

Măsuri:

· un control mai eficient al autorităţilor fiscale;

· reducerea taxelor pentru serviciile profesioniste;

· simplificarea procedurilor administrative.

 

OLANDA

Caracteristicile lucrătorilor clandestini:

· bărbaţi calificaţi care au deja o slujbă formală.

Munca nedeclarată distribuită pe sectoare:

· livrări;

· transport de persoane;

· servicii făcute prin curieri;

· industria metaliferă;

· sectorul vestimentaţiei prčt-ŕ-porter.

Măsuri:

· controlul efectuat de autorităţile financiare şi inspectorii muncii;

· înăsprirea sancţiunilor;

· liberalizarea agenţiilor de forţă de muncă private;

· schimbarea legislaţiei cu privire la taxe şi a legislaţiei muncii;

· subvenţii pentru furnizorii anumitor servicii.

